RTL Deutschlands Hit-Radio

**RTL Deutschlands Hit-Radio** ass e kommerzielle lëtzebuergesche Radiosender an däitscher Sprooch deen zum RTL Group gehéiert. E gëtt an Däitschland vun RTL Radio Deutschland resp. der RTL Audio Center Berlin GmbH bedriwwen. De Sender war iwwer d'Joren ënnert den Nimm **RTL - Radio Luxemburg (Die vier fröhlichen Wellen)**, **RTL - Der Oldiesender** oder einfach als **RTL Radio** bekannt.

## Geschicht

### Grënnung
D'Geschicht vu Radio Lëtzebuerg fänkt am Joer 1931 un, wéi vu franséische Geschäftsleit d*'Compagnie Luxembourgeoise de Radiodiffusion* gegrënnt gouf. An deem Joer gouf ee fir déi Zäit staarke Laangwellesender opgebaut. 1933 gouf mat der Ausstralung vun engem Programm fir Frankräich, deen duerch Publicitéit finanzéiert gouf, ugefaangen.

Am Ufank vum Zweete Weltkrich goufen d'Sendungen agestallt. No der Besetzung vu Lëtzebuerg duerch déi däitsch Truppe gouf de Sender an de *[[Großdeutscher Rundfunk|Großdeutsche Rundfunk]]* abezunn. An de leschte Krichsméint goufen d'Sendeinstallatioune fir eng kuerz Zäit fir d'Stëmm vun Amerika a fir de Geheimsender 1212 gebraucht. Dësen huet sech als Sender vun der däitscher Oppositioun ausginn an huet seng Programmer haaptsächlech op d'Bevëlkerung vum Ruhrgebitt ausgeriicht.

### 1950er- bis an 1990er-Joren
Deen an den 1950er- an 1960er-Jore ganz populären däitsche Programm vun RTL-Radio Lëtzebuerg gouf de 15. Juli 1957 gestart.

E gouf op der Mëttelwellefrequenz 208&nbsp;m/1439(méi spéit 1440&nbsp;kHz) an op der Kuerzwellefrequenz 6090&nbsp;kHz am 49-m-Band iwwerdroen. Fir d'éischt huet d'Sendung nëmmen eng Stonn gedauert, si gouf awer schonn no dräi Méint op véier Stonne verlängert.
 
Vun 1964 un ass den däitsche Programm vun RTL-Radio Lëtzebuerg och iwwer UKW vu 6:00 bis 24:00 Auer ausgestraalt ginn.

### Pionéier vum däitsche Programm
Well dësen däitsche Programm manner konservativ wéi déi normal Radiosprogrammer war, gouf en an Däitschland, do wou en empfaange gouf, séier beléift, wéinst sengem Stil an der Klass vu senge Moderatoren. Dat waren deemools ënner aneren: Pierre Nilles, Lou van Bourg, Désirée Nosbusch, Camillo Felgen, Frank Elstner, Jochen Pützenbacher, Viktor Worms a sonndes d'„Hitparade“ (ë.&nbsp;a. moderéiert vum Camillo Felgen, Frank Elstner, Oliver Spiecker, Thomas Gottschalk, Jörg Ebner). Als Pionéier vun deem Programm war iwweregens och vu Februar 1965 bis September 1966 den international bekannte Televisiounsmoderator Dieter Thomas Heck bedeelegt.

Vun 1969 bis 1972 huet de Sender all Joer och de Grand Prix RTL International, e Museksconcours, dee mam Grand Prix Eurovision verglach konnt ginn, organiséiert.

## ''RTL Radio'' haut
Nodeem de Sender tëscht 1992 an 2002 zu engem Oldiessender mutéiert war, ass d'Konzept 2002 mat dem *RTL Radio Deutschland* erëm zu engem Sender gewiesselt, deen am Ënnertitel "Die besten Hits aller Zeiten" versprécht. Zanter dem 1. Dezember 2008 a bis den 30. Juni 2015 mat gouf, iwwer d'UKW–Frequenzen 93,3 a 97,0, mat *RTL Radio Luxemburg* (net zu verwiessele mat RTL Radio Lëtzebuerg) och en däitschsproochege Regional-Programm fir Lëtzebuerg an d'Groussregioun gesent.

Nodeem d'Nolauschterer tëscht 2001 a 2015 vu ronn 2,2 Mio. am Dag op 515.000 am Dag zeréckgaange sinn, huet RTL Radio vum 1. Juli 2015 un, d'Konzept geännert. Zanterhier gëtt vu Berlin aus gesent, an et ass keen Oldiessender méi: de Sender nennt sech neierdéngs „RTL – Deutschlands Hit-Radio“. Vun den RTL-Studioen um Kierchbierg aus gi just d'lokal Wiederprevisiounen an de Verkéiersservice gesent.

Op Demande vun de Nolauschterer hi gëtt zënter dem 16. September 2015 dat aalt Konzept vun „Die besten Hits aller Zeiten“ iwwer Webradio an ouni Moderatioun ausgestraalt; just d'Noriichten all zéng Minutte virun der ganzer Stonn ginn aus dem Haaptprogramm diffuséiert.

## Literatur
* Schwaegerl, Tony: *Die fröhlichen Wellen * - *Das Buch von Radio Luxemburg*, 1963, Copress-Verlag München

## Kuckt och

* Lëscht vun de Radiosenderen zu Lëtzebuerg
* RTL Radio Lëtzebuerg
* Radio Luxembourg

## Um Spaweck
* Offiziell Internet-Säit vun ''RTL Radio Luxemburg''
* Offiziell Internet-Säit vun ''RTL Radio Deutschland''
* D'Geschicht vun de Fröhlichen Wellen
* D'Story vum Frank Elstner an de 4 fröhlichen Wellen
* De Radio-Journal mat der Geschicht vu Radio Lëtzebuerg